क'क्राझार , 05 डिसेम्बर : क'क्राझार सोरखारि फरायसालिमानि बर' बिफानजों दाजानाय ईशान चन्द्र मोसाहारी फोथायफुनजि एबा ट्राष्टनि बानजायनायाव थांनाय 3 डिसेम्बर , 2022 खालारखालि " सेथि ईशान चन्द्र मोसाहारी गोसोखां बिबुंसार " हाबाफारिया गाजा गोमजायै खुंफुंजायो । ईशान मोसाहारीनि सावगारियाव बाथिसावनाय आरो बिबार बावनाय हाबाफारिजों जागाय जेननाय बे हाबाफारियाव हांख्रायजानाय आलासि , बर'थुनलाइनि लिरगिरि , समाज सिबियारि , फरायसालिमाफोरनि गोरायुं , क'क्राझार फरायसालिमानि बिबुंगिरिफोर आरो फरायसाफोरा बाहागो लादोंमोन । हाबाफारियाव क'काझार सोरखारि फारायसालिमानि गोरायुं लोगोसे फोथायफुनजिनि आफादगिरि ड 0 बन'बिना ब्रह्मआ गावनि बराय बिबुंथिनि गेजेरजों बयखौबो बरायो आरो बर'लेण्ड मुलुगसोलोंसालिनि रिजिष्टार ड 0 सुबुं बसुमतारीया बेखेव बिबुंथिखौ लाखियो । बिथाङा गावनि बिबुंथियाव बर' थुनलाइनि आगुनि लिरगिरिफोरनि मावलांनाय हाबाफोरनि सोमोन्दै आथिखालाव गुवारै सावरायनायजों लोगोसे बिथांमोनखौ हारि - माहारिफोरनि गेजेराव अरायगोजोर खालामना लाखिनो नाजानांगौ होननानै फोरमायथियो । बे हाबाफारिनिनो फुंखा सुबुं सोनाब बेंगलनि रायग'न्ज मुलुगसोलोंसालिनि फेकालटि अफ आर्टस , कमार्स आरो ल'निडीन , प्रफेसार दिपक कुमार राय बिथाङा " बर' राव आरो थुनलाइ जौगानायाव सा - बेंगलनि बिफाव आरो बिहोमा' आयदानि सायाव सावरायो । लोगोसे , ईशान चन्द्र मोसाहारि फोथायफुनजिनि थिखानाय थांखि बादियै क'क्राझार सोरखारि फरायसालिमानि बर' बिफानाव बर' आयदायाव अर्नास लानानै आरिमु जालिया थाखोआव बयनिख्रुयबो बांसिन न'म्बर मोननो हानाय फरायसा थरायना बरनालि मोसाहारिनो बे बोसोरनि " आरिमु जालिया ईशान बान्थाखौबो होनाय जायो । मख'जाथावदि , बर'नि मुंदांखा थुनलाइगिरि ईशान चन्द्र मोसाहारिनि थुनलाइ सोरजि , बेनि सानथौ आरो सानस्रिखौ अराय गोजोरै फोथांना लाखिनाय थांखि आरो नोजोरखौ सिगाङाव दोननानै थांनाय 8 सेप्टेम्बर , 2022 खालारखालि ईशान चन्द्रमोसाहारी फोथायफुनजि एबा ट्राष्टखौ दानाय जादोंमोन । बै साननि हाबाफारियावनो ईशान चन्द्र मोसाहारी फोथायफुनजि एबा ट्राष्टनि सोमोन्दैबो फरायसालिमानि बर' बिफाननि गाहाय लोगोसे बे फोथायफुनजिनि पावार अफ एर्टनी ग'बिन्द बर'आ बयनिसिम गुवारै बुंथिना होयो । बे बिबुंसारनि गासैबो सामलायनाय आरो दैदेननायनि बिबानखौ बानस'नाय क'क्राझार सोरखारि फरायसालिमानि बर' बिफाननि लेङाइ बिबुंगिरि गणेश बर'नि साबायखर बावनायजों बे हाबाफारिया थुंगेयो । 
क'क्राझार सोरखारि फरायसालिमायाव ईशान चन्द्र मोसाहारी फोथायफुनजि बेनि सेथि गोसोखां बिबुंसार हाबाफारि खुंदों